***Poročilo o delovanju upravnega odbora Prešernovega sklada v letu 2020***

**DOKUMENTI, KI UREJAJO PODROČJE:**

* Zakon o Prešernovi nagradi (Uradni list RS, št. 54/17),
* Statut Prešernovega sklada (Uradni list RS, št. 66/18).

**PREŠERNOVE NAGRADE IN NAGRADE PREŠERNOVEGA SKLADA**

Prešernove nagrade in nagrade Prešernovega sklada so najvišje državne nagrade Republike Slovenije za umetniške dosežke.

Prešernova nagrada se lahko podeli ustvarjalki oziroma ustvarjalcu, ki je s svojimi vrhunskimi umetniškimi dosežki v okviru svojega življenjskega opusa trajno obogatil slovensko kulturno zakladnico. Ustvarjalec jo lahko prejme le enkrat.

Nagrada Prešernovega sklada se lahko podeli ustvarjalcu za vrhunske umetniške dosežke, ki so bili javnosti predstavljeni v zadnjih treh letih pred podelitvijo nagrad in pomenijo obogatitev slovenske kulturne zakladnice. V to obdobje se šteje obdobje treh let pred iztekom roka javnega poziva za predlaganje kandidatov za podelitev nagrad.

Nagrade se podelijo posameznikom, izjemoma se lahko podelijo skupini ustvarjalcev, kadar gre za tako celovito delo, da ni mogoče prepoznati oziroma ločiti posameznikovega umetniškega prispevka.

Vsako leto se lahko podeli največ dve Prešernovi nagradi in največ šest nagrad Prešernovega sklada.

**PREŠERNOV SKLAD, UPRAVNI ODBOR PREŠERNOVEGA SKLADA IN STROKOVNE KOMISIJE**

Prešernove nagrade in nagrade Prešernovega sklada podeljuje Prešernov sklad.

Prešernov sklad upravlja upravni odbor Prešernovega sklada (v nadaljnjem besedilu: UOPS), ki ima petnajst članov in jih imenuje Državni zbor Republike Slovenije. Predsednika izvolijo člani upravnega odbora izmed sebe z glasovanjem z večino glasov vseh članov. Upravni odbor je bil imenovan s sklepom Državnega zbora Republike Slovenije, ki je bil objavljen v Uradnem listu RS, št. 89/20. Mandat mu je začel teči 28. 8. 2020.

Članice in člani: dr. Jožef Muhovič (predsednik), Bernarda Fink Inzko (podpredsednica), dr. Rok Andres, Lovrenc Blaž Arnič, Marko Cotič, Barbara Drnač, ddr. Igor Grdina, Katarina Klančnik Kocutar, Mateja Komel Snoj, dr. Janko Kos, Ženja Leiler Kos, dr. Jože Možina, Jurij Paljk, dr. Robert Simonišek, dr. Sonja Weiss.

Prešernov sklad je pri Ministrstvu za kulturo, ki zanj opravlja strokovno, administrativno, finančno in drugo tehnično delo. Sekretarka odbora je od 1. 2. 2021 dalje mag. Brigita Lipovšek.

**Časovni okvir poročila o delovanju UOPS v letu 2020**

Poročilo o delovanju UOPS v letu 2020 terminsko obsega obdobje delovanja sedanjega UOPS, ki je bil imenovan s sklepom Državnega zbora Republike Slovenije, objavljenim v Uradnem listu RS, št. 89/20, in mu je mandat začel teči 28. 8. 2020.

Do njegove zaključne seje je v letu 2020 Prešernov sklad upravljal upravni odbor, imenovan s sklepom Državnega zbora Republike Slovenije, ki je bil objavljen v Uradnem listu RS, št. 50/16. Mandat mu je začel teči 27. 9. 2016. Zaradi odstopa članic Mojce Kranjc in Milene Zupančič je Državni zbor Republike Slovenije s sklepom št. 091-02/18-5/7 z dne 25. 10. 2018 imenoval za člana mag. Dušanko Zabukovec in Branka Šturbeja. Sklep je bil objavljen v Uradnem listu RS, št. 69/18. Po podelitvi nagrad v Cankarjevem domu je 11. 3. 2019 predsednik UOPS Vinko Möderndorfer podal ministru za kulturo mag. Zoranu Pozniču odstopno izjavo o odstopu z mesta predsednika in člana UOPS. Na podlagi sprejetega odstopa je Ministrstvo za kulturo začelo postopek, s katerim Državni zbor Republike Slovenije razreši in imenuje člana UOPS. Predsednica UOPS je nato postala Ira Ratej. Članice in člani tega UOPS so bili: Ira Ratej (predsednica), Edi Berk, dr. Andrej Blatnik, mag. Srečo Dragan, Breda Kolar Sluga, mag. Dušanka Zabukovec, Simon Krečič, Tomaž Rode, Hugo Šekoranja, dr. Miran Štuhec, Uršula Teržan, mag. Matej Venier, Zdenko Vrdlovec, Branko Šturbej. Navedeni upravni odbor je svoj štiriletni mandat zaključil 25. 2. 2020. Poročilo o njegovem delu je vsebovano v dokumentu Zaključno poročilo o delovanju Upravnega odbora Prešernovega sklada v obdobju od 2016 do 2020.

**Strokovne komisije UOPS v letu 2020:**

Za pomoč pri izbiri prejemnikov nagrad UOPS imenuje strokovne komisije za posamezna področja umetnosti. Področja umetnosti in pristojnosti strokovnih komisij so opredeljena v Statutu Prešernovega sklada (Uradni list RS, št. 66/18). UOPS imenuje šest strokovnih komisij za posamezna področja.

**Strokovna komisija za književnost:**

predsednik: dr. Matija Ogrin, člani: ddr. Irena Avsenik Nabergoj, Aleš Berger, mag. Nataša Konc Lorenzutti, dr. Katarina Marinčič, dr. Vilma Purič, dr. Tomo Virk.

**Strokovna komisija za glasbo:**

predsednik: Marko Mihevc, člani: dr. Matjaž Barbo, Marcos Teodoro Fink, Renato Horvat, Blaž Jurjevčič, Andrej Misson, dr. Karolina Šantl Zupan.

**Strokovna komisija za uprizoritvene umetnosti:**

predsednik: Ivan Miroslav Ban, člani: Rok Bozovičar, Matjaž Farič, Nina Ivanišin Janežič, Marko Japelj, Jernej Lorenci, Claudia Sovre.

**Strokovna komisija za avdiovizualne umetnosti:**

predsednik: Zdenko Vrdlovec, člani: dr. Andraž Jože Arko, Jure Černec, Dušan Kastelic, Marko Naberšnik, Vilma Štritof, Dragica Petrovič, Mag. Art., Češka republika.

**Strokovna komisija za oblikovanje in arhitekturo:**

predsednik Aleksander Saša Ostan, člani: dr. Andrej Doblehar, Domen Fras, Alenka Golob, Mojca Gregorski, Rok Kuhar, dr. Bogo Zupančič.

**Strokovna komisija za likovne in novomedijske umetnosti:**

predsednik: dr. Milček Komelj, člani Mirko Bratuša, Irma Brodnjak Firbas, mag. Robert Černelč, Samuel Grajfoner, Jiři Kočica, Robert Lozar.

**SEJE UOPS OD 28. 8. 2020 DO 21. 12. 2020**

V obdobju od 28. 8. 2020 do 21. 12. 2020 se je UOPS sestal na šestih rednih sejah in deloval na petih korespondenčnih sejah.

Prva redna seja UOPS v sedanji sestavi je potekala 28. 8. 2020. Po pozdravnem nagovoru ministra za kulturo dr. Vaska Simonitija, ki je UOPS zaželel dobrodošlico in uspešno delo, so članice in člani imenovali dr. Jožefa Muhoviča za predsednika in Bernardo Fink Inzko za podpredsednico UOPS. UOPS je nadalje razpravljal o potencialnih članih strokovnih komisij UOPS. Seja je bila sklenjena po razpravi o možnostih izvedbe Prešernove proslave in o omejitvah, povezanih z epidemijo COVID-19.

Na drugi redni seji UOPS, ki je potekala 7. 10. 2020, so bili sprejeti sklepi o oblikovanju štirih strokovnih komisij UOPS. Sledila je razprava o organizaciji Prešernove proslave. UOPS je določil dolžino proslave in odločil, da se k pripravi izhodišč za scenarij povabi več režiserjev, ki bodo na prihodnji seji UOPS v obliki kratkih PP-predstavitev predstavili svoje preliminarne koncepte. Oblikoval je seznam teh režiserjev ter se dogovoril o okvirnih izhodiščih za proslavo. Pod točko razno je potekala razprava o načinu obravnave predlogov za nagrade.

Dne 20. 10. 2020 je bil UOPS vabljen k sodelovanju na prvi korespondenčni seji z namenom, da v glasovanju, ki je potekalo 20. in 21. 10. 2020, imenuje strokovno komisijo za glasbo, članice in člani UOPS pa sporočijo predloge za članico oziroma člana strokovne komisije za književnost. UOPS je sprejel sklep o imenovanju strokovne komisije za glasbo UOPS in do 22. oktobra 2020 glasoval o članici/članu v strokovni komisiji za književnost.

Dne 26. 10. 2020 je bil UOPS vabljen k sodelovanju na drugi korespondenčni seji z namenom, da v glasovanju, ki je potekalo 26. in 27. 10. 2020, imenuje strokovno komisijo za književnost. Sprejel je sklep o imenovanju strokovne komisije za književnost UOPS.

Tretja redna seja UOPS je potekala 11. 11. 2020. Na njej so vabljeni potencialni režiserji Prešernove proslave 2021 predstavili svoje idejne zasnove te proslave. UOPS jih je zaprosil za dopolnitve teh idejnih zasnov ter sprejel sklep, da bo o izboru režiserja glasoval na korespondenčni seji.

Dne 18. 11. 2020 je bil UOPS vabljen k sodelovanju na tretji korespondenčni seji z namenom, da se izbere režiser Prešernove proslave. Na podlagi glasovanja je UOPS izbral Davida Sipoša za režiserja Prešernove proslave 7. 2. 2021.

Četrta redna seja UOPS, ki je potekala 27. 11. 2020, je bila namenjena poročanju predsednikov strokovnih komisij, ki so predstavili kandidate za nagrade, predlagane s strani strokovnih komisij. UOPS je odločil, da se na podlagi razprave oblikuje ožji izbor predlogov, o katerih bo razpravljal na naslednji seji, ko bo izbiral nagrajence. Seja se je zaključila z razpravo o načinu razglasitve nagrajencev in nadaljnjih korakih v zvezi s pripravo Prešernove proslave.

Peta redna seja UOPS je potekala 1. 12. 2020. Namenjena je bila izbiri nagrajencev. Na njej je UOPS na podlagi glasovanja na seji in prejetih dopolnil sprejel sklep o prejemnikih Prešernove nagrade za življenjsko delo in prejemnikih nagrade Prešernovega sklada v letu 2021. Na podlagi izbora nagrajencev je UOPS določil avtorice in avtorje esejev za almanah in odločil, da se imena nagrajencev razglasijo 3. 12. 2020, ter določil nekatere nadaljnje korake, povezane s Prešernovo proslavo.

Dne 11. 12. 2020 je bil UOPS vabljen na četrto korespondenčno sejo z namenom, da se sprejme finančni načrt za leti 2021 in 2022. UOPS je sprejel finančni načrt za leti 2021 in 2022. Ta finančni načrt je bil nato predložen Ministrstvu za kulturo.

Šesta redna seja UOPS je potekala 21. 12. 2020. V pretežni meri je bila namenjena Prešernovi proslavi 2021. Scenarij Prešernove proslave 2021 je bil nato potrjen na korespondenčni seji, na katero je bil UOPS vabljen 8. 1. 2021. Glasovanje je potekalo v času 11. do 14. 1. 2021.

**ŠTEVILO PREJETIH PREDLOGOV ZA NAGRADE (skupaj in ločeno po področjih, razmerje med predlogi za PN in NPS)**

Na javni poziv za predlaganje kandidatov za Prešernovo nagrado in nagrado Prešernovega sklada v letu 2021 je v razpisnem roku do 15. 9. 2020 prispelo **125 predlogov.**

Pregled prispelih predlogov po področjih in po vrsti nagrade:

|  |  |  |  |
| --- | --- | --- | --- |
|  | PN | NPS | SKUPAJ |
| KNJIŽEVNOST | 15 | 18 | 33 |
| GLASBA | 12 | 10 | 22 |
| LIKOVNE | 15 | 17 | 32 |
| UPRIZORIT. | 5 | 12 | 17 |
| AV | 3 | 14 | 17 |
| OBL. IN ARH. | 3 | 1 | 4 |
| skupaj | **53** | **72** | **125** |

Pregled prispelih predlogov po kandidatih na posameznem področju in po vrsti nagrade:

|  |  |  |  |
| --- | --- | --- | --- |
|  | PN | NPS | SKUPAJ |
| KNJIŽEVNOST  | 13 | 16 | 29 |
| GLASBA  | 11 | 9 | 20 |
| LIKOVNE | 12 | 17 | 29 |
| UPRIZORIT. | 2 | 10 | 12 |
| AV | 3 | 14 | 17 |
| OBL. IN ARH.  | 3 | 1 | 4 |
| skupaj - kandidati | **44** | **67** | **111** |

**SEJE STROKOVNIH KOMISIJ**

Strokovne komisije UOPS so prispele predloge za podelitev nagrad v letu 2021 obravnavale na svojih sejah. Deset predlogov je obravnavalo več strokovnih komisij.

V letu 2020 je bilo skupaj sedem sej strokovnih komisij UOPS*.*Predsedniki strokovnih komisij so na četrti redni seji UOPS, ki je potekala 27. 11. 2020, poročali o svojem delu in predstavili izbore predlogov za podelitev nagrad v letu 2021.

Izbor strokovne komisije za književnost:

Prešernova nagrada za življenjsko delo:

- Neža Maurer, pesnica, pisateljica, prevajalka, publicistka,

- Feril Lainšček, pisatelj, pesnik, dramatik in avtor radijskih iger.

Nagrada Prešernovega sklada:

- Anja Štefan, pesnica, pisateljica in pripovedovalka,

- Brane Senegačnik, pesnik.

Izbor strokovne komisije za glasbo:

Prešernova nagrada za življenjsko delo:

- dr. Mirko Cuderman, dirigent, zborovodja, muzikolog,

- Božena Glavak, mezzosopranistka.

Nagrada Prešernovega sklada:

- dr. Jože Kotar, klarinetist, pedagog,

- Lana Trotovšek, violinistka.

Izbor strokovne komisije za uprizoritvene umetnosti:

Prešernova nagrada za življenjsko delo:

- Silvan Omerzu, vizualni umetnik, gledališki režiser, scenograf, lutkar in ilustrator,

- Henrik Neubauer, plesalec, koreograf, režiser.

Nagrada Prešernovega sklada:

- Tomi Janežič, gledališki režiser,

- Branko Rožman, glasbenik, skladatelj gledališke glasbe,

- Belinda Radulović, kostumografinja.

Izbor strokovne komisije za avdiovizualne umetnosti:

Prešernova nagrada za življenjsko delo:

- Ema Kugler, režiserka,

- Dušan Milavec, filmski scenograf.

Nagrada Prešernovega sklada:

- Matjaž Ivanišin, režiser, scenarist,

- Mojca Gorogranc Petrushevska, oblikovalka maske.

Izbor strokovne komisije za likovne in novomedijske umetnosti:

Prešernova nagrada za življenjsko delo:

- Herman Gvardjančič, slikar,

- Mirsad Begić, kipar.

Nagrada Prešernovega sklada:

- Sandi Červek, slikar,

- Robert Frlic, kipar.

Izbor strokovne komisije za oblikovanje in arhitekturo:

Prešernova nagrada za življenjsko delo:

- Marko Mušič, arhitekt.

Nagrada Prešernovega sklada:

- Blaž Budja, Rok Jereb in Nina Majoranc, arhitekti,

- Boštjan Kenda in Primož Fijavž, grafična oblikovalca.

**NAGRAJENCI V LETU 2021**

UOPS je na peti redni seji 1. 12. 2020 sprejel sklep o podelitvi Prešernovih nagrad in nagrad Prešernovega sklada.

Nagrajenci v letu 2021 so:

a) Prešernova nagrada za življenjsko delo:

1. arhitekt Marko Mušič,
2. pesnik, pisatelj, dramatik in avtor radijskih iger Feri Lainšček.

b) nagrada Prešernovega sklada:

1. režiser in scenarist Matjaž Ivanišin za režijo in scenarij igranega celovečernega filma Oroslan,

2. arhitekti Blaž Budja, Rok Jereb, Nina Majoranc za projekta Materinski dom v Ljubljani in poslovno stavbo TEM Čatež,

3. pesnik Brane Senegačnik za zbirko Pogovori z nikomer,

4. violinistka Lana Trotovšek za poustvarjalne dosežke v zadnjih treh letih,

5. akademski slikar Sandi Červek za razstavo 1 + 1 = 11 v Galeriji mesta Ptuj,

6. gledališki režiser Tomi Janežič za projekte v slovenskih gledališčih v zadnjih treh letih.

Zaradi razglašene epidemije nalezljive bolezni COVID-19 UOPS v letu 2020 za slavnostno razkritje imen prejemnikov Prešernove nagrade in nagrad Prešernovega sklada v letu 2021 ni organiziral tiskovne konference. Imena nagrajencev so bila s sporočilom za javnost javno razglašena 3. 12. 2020.

**VIŠINA PREŠERNOVE NAGRADE IN NAGRADE PREŠERNOVEGA SKLADA**

Prešernova nagrada 2021 je znašala 30.000 EUR.

Nagrada Prešernovega sklada 2021 je znašala 10.000 EUR.

UOPS je v letu 2021 podelil dve Prešernovi nagradi in šest nagrad Prešernovega sklada.

**FINANČNI NAČRT IN FINANČNO POROČILO PREŠERNOVEGA SKLADA**

Sredstva za dodeljevanje nagrad in delo upravnega odbora zagotavlja Republika Slovenija. Za namensko uporabo teh sredstev je odgovoren predsednik upravnega odbora.

Prešernov sklad črpa finančna sredstva s proračunske postavke št. 131131 – Prešernove nagrade. Za leto 2020 so bila ta sredstva predvidena v višini 170.000 EUR in z rebalansom proračuna za leto 2020 povišana na 172.657 EUR. V letu 2021 so bila sredstva za to proračunsko postavko še povišana, in sicer na 226.000 EUR. Ker izbor nagrajencev in priprave Prešernove proslave potekajo v letu pred samo podelitvijo nagrad in izvedbo proslave, se finančna sredstva izplačujejo v obeh obravnavanih letih.

Proračunska postavka 131131 – Prešernove nagrade je namenjena izplačilu nagrad nagrajencem in izvedbi proslave ter pokritju drugih stroškov, povezanih s podelitvijo nagrad in izvedbo proslave. Na Prešernovi proslavi 2021, ki je bila izvedena na predvečer Prešernovega dne, slovenskega kulturnega praznika, 7. februarja 2021, so bile izplačane nagrade osmim nagrajencem v skupnem znesku 120.000,00 EUR. Za izvedbo Prešernove proslave 2021 je bilo za tiskarske, oblikovalske in lektorske storitve, avtorje esejev in objave porabljenih 9.139 EUR. Po končnem obračunu je končni znesek izvršne produkcije proslave znašal 78.037 EUR.

**REŽISER IN KONCEPT PROSLAVE**

Režiser Prešernove proslave 2021 je bil David Sipoš. Pri njenem oblikovanju je sledil usmeritvam UOPS, ki so bile, da naj ima proslava poudarek na digniteti in nagrajencih. Proslava je bila zaradi razglašene epidemije nalezljive bolezni COVID-19 v celoti posneta vnaprej, pri čemer je režiser za glavno lokacijo proslave izbral Narodno galerijo v Ljubljani.

Upravni odbor Prešernovega sklada je poročilo potrdil in sprejel na 7. redni seji dne 23. 3. 2021.

 Zapisala:

mag. Brigita Lipovšek

 **dr. Jožef Muhovič,**

predsednik Upravnega odbora

Prešernovega sklada

 Ljubljana, 23. 3. 2021

Številka: 094-1/2021/20